從軍有苦樂行
作者：李益
朝代：唐

paragraphs: 勞者且莫歌，我欲送君觴。
從軍有苦樂，此曲樂未央。
僕居在隴上，隴水斷人腸。
東過秦宮路，宮路入咸陽。
時逢漢帝出，諫獵至長楊。
詎馳遊俠窟，非結少年場。
一旦承嘉惠，輕身重恩光。
秉筆參帷帟，從軍至朔方。
邊地多陰風，草木自淒涼。
斷絕海雲去，出沒胡沙長。
參差引雁翼，隱轔騰軍裝。
劒文夜如水，馬汗凍成霜。
俠氣五都少，矜功六郡良。
山河起目前，睚眥死路傍。
北逐驅獯虜，西臨復舊疆。
昔還賦餘資，今出乃贏糧。
一矢弢夏服，我弓不再張。
寄語丈夫雄，苦樂身自當。